Publication: Magyar Közlöny
Issue: MK-2001-22 (Year: 2001, Number: 22)
Era: 1990-2004
Section: Az Egyesült Nemzetek Alapokmánya — amelynek törvénybe iktatásáról az 1956. évi I. törvény rendelkezik —
Paragraph Index: 146

Az Egyesült Nemzetek Alapokmánya — amelynek törvénybe iktatásáról az 1956. évi I. törvény rendelkezik — (a továbbiakban: Alapokmány) 2. Cikk 1. pontja szerint az Egyesült Nemzetek Szervezete (a továbbiakban: ENSZ) valamennyi tag szuverén egyenlőségének elvén alapul. Az ENSZ 1970-ben elfogadott 2625 (XXV) sz. közgyűlési határozatának az Alapokmány szuverén egyenlőségre vonatkozó megállapítását értelmező előírása szerint „minden állam köteles tiszteletben tartani más államok jogalanyiságát”, s „minden állam a teljes szuverenitásba tartozó jogokkal rendelkezik”. E dokumentumnak megfelelően a szuverenitás — többek között — az alábbi jogokat foglalja magában: — az állam területi épsége és függetlensége sérthetetlen; — minden államnak joga van arra, hogy szabadon válassza meg és fejlessze politikai, társadalmi, kulturális rendszerét. A szuverenitás — bár az állam legfőbb hatalmát és függetlenségét jelenti — nem tekinthető korlátlannak. Az állam függetlenségét a nemzetközi jog korlátozza. Mivel a nemzetközi jog az államoknak jogegyenlőséget biztosít, következésképpen a szuverenitást korlátozó hatása nem valamely államok feletti jogrend által valósul meg, hanem az állam önkorlátozása által. Az állam önkorlátozása fejeződik ki a nemzetközi szerződések létrehozásában, valamint az azokhoz való csatlakozásban. A 36/1999. (XI. 26.) AB határozat is utal arra, hogy „az államok szuverenitásukat nemzetközi szerződéssel, vagy belső elhatározásból — megfelelő szintű jogszabállyal — korlátozhatják”. (ABH

Source: https://magyarkozlony.hu/hivatalos-lapok/95ce001ff138e62db67ba14d860b6c5fe8516425/dokumentumok/686a29a7482f0b2a88b4c661e2bbf82d40820620/letoltes